༈སྐྱབས་གནས་ཅིག་ཆོག་བྱམས་མགོན་བླ་མ་རྗེ།  ། དྲན་པས་གདུང་བ་སེལ་ལ་གསོལ་བཏབ་ནས།  ། རབ་འབྱམས་སྨྲ་བ་བློ་བཟང་བསྟན་འཛིན་གྱི།  ། སྐྱབས་འཇུག་ཞུ་ལན་རྒན་པོས་ཁ་ཆེམས་སྨྲ།  ། ཁྱོད་ནི་སྔོན་བསགས་བསོད་ནམས་སྟོབས་ཆེན་མཐུས།  ། དལ་འབྱོར་རྟེན་ཐོབ་རྒྱལ་བསྟན་བཤེས་དང་མཇལ།  ། དབུས་གཙང་ཡུལ་ཕྱིན་གཞུང་ལུགས་མང་དུ་སྦྱངས།  ། ཐོས་དོན་སྒྲུབ་ལ་གཞོལ་འདོད་སྐལ་བ་བཟང་།  ། སྔོན་བསགས་ལས་ཀྱིས་ཆོས་སྨྲ་བདག་དྲུང་སླེབས།  ། བྱང་ཆུབ་ལམ་རིམ་ཐེག་ཆེན་བློ་སྦྱོང་སོགས།  ། སངས་རྒྱས་དངོས་འདྲའི་བླ་མ་ལས་ཐོས་པའི།  ། ཟབ་རྒྱས་གདམས་པ་མང་ཞིག་གཟབ་བཤད་ཐོས།  ། ད་ནི་ཕྱི་བཤོལ་དབང་དུ་མ་གཏོང་བར།  ། ནམ་འཆི་ངེས་མེད་དྲན་པས་རྒྱུད་བསྐུལ་ཏེ།  ། བསྟན་པའི་སྙིང་པོ་མདོ་སྔགས་ལམ་རིམ་ལ།  ། བརྩོན་པ་ཆུ་བོའི་རྒྱུན་བཞིན་བསྟེན་པར་མཛོད།  ། ནད་གདོན་དགྲ་སོགས་ཕྱི་ཡི་བར་ཆད་དང་།  ། ཁྱད་པར་རང་སེམས་འདོད་ཡོན་དབང་གྱུར་ཏེ།  ། གྲགས་འབྱོར་འདུ་འཛི་སོགས་ལ་དགའ་བ་ཡི།  ། ནང་གི་བར་ཆད་དབང་དུ་མི་འགྲོའི་ཆེར།  ། ལྷ་དང་བླ་མར་སྙིང་ནས་གསོལ་འདེབས་དང་།  ། བཀའ་གདམས་བཀའ་བརྒྱུད་དམ་པ་གོང་མ་ཡིས།  ། སྙིང་རུས་དཀའ་སྤྱད་བསྟེན་པའི་རྣམ་ཐར་ལ།  ། ཡང་ཡང་བལྟ་ཞིང་ཞེ་དམ་འཆའ་བ་གནད།  ། འཇིག་རྟེན་བསམ་རྒྱ་བསྐྱེད་པའི་ཕོ་རྒོད་དང་།  ། ཀླད་མེད་འགབ་ཡང་མི་ལ་ཆོས་མི་ཡོང་།  ། བྱ་བྱེད་རེ་དོགས་མནོ་བསམ་མི་མང་བར།  ། རང་ཚུགས་བཟུང་ནས་འདུན་མ་ཆོས་ལ་དྲིལ།  ། ཆེན་པོར་མཐུན་འཇུག་དམན་ལ་གྲོས་འཆད་དང་།  ། དགྲ་འདུལ་གཉེན་སྐྱོང་སྦྱིན་བདག་ངོ་འཛིན་དང་།  ། མོ་སྨན་སྲུང་བ་གཤིན་ཆོག་རིམ་གྲོ་སོགས།  ། དགེ་སྦྱོར་སད་དུ་འགྲོ་བའི་ལས་རྣམས་དོར།  ། སྨྲ་ལ་དགའ་ཞིང་གཉིད་དང་འདུ་འཛིར་དགའ།  ། འགྲོ་བསྡད་མང་ཞིང་གཡོག་དང་འདྲིས་ཤེས་མང་།  ། སྙིང་རུས་ཆུང་ཞིང་དད་དང་བརྩོན་འགྲུས་ཆུང་།  ། དེ་འདྲའི་མི་ཡི་དགེ་སྦྱོར་རླུང་གིས་འཁྱེར།  ། དམན་པའི་ས་བཟུང་ངན་པའི་ཟས་ཟ་ཞིང་།  ། ཧྲུལ་པའི་གོས་གྱོན་དཀོར་གྱིས་མ་སྦགས་པར།  ། དབེན་པའི་གནས་སུ་གཅིག་པུར་སྒྲུབ་པ་ལ།  ། མི་ཚེ་སྐྱེལ་དེ་འདུན་མའི་ཡང་རྩེར་སོན།  ། དེང་སང་སྡེ་སྣོད་སྦྱངས་པར་རློམ་པ་དག། ཆོས་ཀྱི་མུ་གེས་འཆི་བ་མང་མཐོང་བས།  ། རིགས་པ་སྨྲ་ཁྱོད་ཆོས་དོན་སེམས་འདོད་པར།  ། དགའ་ཞིང་ངོ་མཚར་གྱུར་ནས་གཏམ་འདི་སྨྲས།  ། སངས་རྒྱས་ནས་བཟུང་རྩ་བའི་བླ་མའི་བར།  ། ལེགས་བྱོན་སྒྲུབ་བརྒྱུད་བྱིན་རླབས་ཆར་རྒྱུན་གྱིས།  ། ཤེས་རྒྱུད་ཐ་རྒོད་ཞིང་ས་གཤིན་པ་ལ།  ། ཉམས་རྟོགས་ལོ་འབྲས་སྨིན་པའི་བཀྲ་ཤིས་ཤོག། ཅེས་པའང་ཆོས་སྨྲ་བ༧དྷརྨ་བཛྲ་གྱིས་ཨོར་དུ་སུར་ལམ་རིམ་བློ་སྦྱོང་སོགས་ཟབ་ཁྲིད་རྣམ་གྲངས་མང་པོ་རྒྱས་པར་བཤད་སྐབས་ཨུ་རད་ནས་དོན་གཉེར་ཆེན་པོས་ཉན་པར་འོང་བ། རབ་འབྱམས་སྨྲ་བ་བློ་བཟང་བསྟན་འཛིན་གྱིས་སྐྱབས།  འཇུག་ཞུ་ཚིག་གི་ཡི་གེ་ཕུལ་བའི་ལན་དུ་ཐོགས་པ་མེད་པར་སྨྲས་པའོ། །  ། །